SL Uradni list Evropske unije C 131/1

MNENJE KOMISIJE

z dne 27. maja 2008

o uporabi člena 7 Direktive 98/37/ES Evropskega parlamenta in Sveta glede ukrepa prepovedi, ki ga je sprejela Finska v zvezi s stroji za sečnjo znamke HARVERI MD-2007-144

(Besedilo velja za EGP)

(2008/C 131/01)

1. Uradno obvestilo finskih organov

Člen 2(1) Direktive 98/37/ES o približevanju zakonov držav članic o strojih določa, da države članice sprejmejo vse ustrezne ukrepe, s katerimi zagotovijo, da se stroji, zajeti v Direktivi, lahko dajo v promet in začnejo uporabljati samo, če ne ogrožajo zdravja in varnosti ljudi ter, kadar je primerno, domačih živali ali premoženja, kadar so pravilno nameščeni in vzdrževani ter se uporabljajo za predvideni namen.

Člen 7(1) Direktive določa, da ob ugotovitvi, da stroji z oznako CE, ki se uporabljajo v skladu s predvidenim namenom, lahko ogrozijo varnost ljudi in domačih živali ali premoženja, država članica sprejme vse ustrezne ukrepe za umik takih strojev iz prometa, prepoved njihovega dajanja v promet, začetek uporabe ali uporabo ali za omejitev njihovega prostega pretoka. Država članica takoj obvesti Komisijo o vsakem takem ukrepu ter navede razlog za svojo odločitev.

Finski organi so 5. novembra 2007 Evropsko komisijo obvestili o ukrepu prepovedi dajanja v promet strojev za sečnjo znamke HARVERI, ki jih izdeluje družba Oy RCM Harvester Ltd, Aakkulantie 46, FI-36220 Kangasala.

V skladu s členom 7(2) Direktive se po posvetovanju z zadevnima strankama od Komisije zahteva, da odloči, ali je takšen ukrep upravičen ali ne. Če Komisija ugotovi, da je ukrep upravičen, obvesti države članice, da lahko sprejmejo vse ustrezne ukrepe v zvezi z zadevnimi stroji v skladu s svojimi obveznostmi iz člena 2(1).

2. Navedba razlogov finskih organov

Stroj za sečnjo HARVERI, ki ga zadeva ukrep finskih organov, je majhen stroj za redčenje gozdov. Stroj je sestavljen iz ogrodja z lastnim pogonom, pritrjenega na sprednji del, s teleskopsko nosilno roko, na kateri je nameščena rezalna naprava. Funkcije stroja so: podiranje dreves, obrezovanje vej, žaganje drevesnih debel v hlode, nakladanje hlodov na nosilec, ki je nameščen na vrhu ogrodja, prevoz hlodov in razkladanje hlodov na tla z nagibanjem nosilca na eno stran. Vse funkcije stroja nadzoruje upravljavec na tleh s pomočjo sistema za radijsko daljinsko krmiljenje.

Razlog, ki so ga finski organi navedli za ukrep prepovedi, je neskladnost stroja z naslednjimi bistvenimi zdravstvenimi in varnostnimi zahtevami iz Priloge I k Direktivi 98/37/ES.

1.1.2 Načela vgraditve varnosti

Proizvajalec ni dokazal, da so bila v skladu z navedenim prednostnim vrstnim redom pri konstruiranju in izdelavi strojev uporabljena načela vgraditve varnosti.

1.3.1 Stabilnost

Sprejeti so bili nezadostni ukrepi za zagotovitev, da upravitelj ni v nevarnosti, da bi ga stroj stisnil, če se stroj med uporabo na neravni in nagnjeni površini prevrne.

1.3.2 in 3.4.2 Tveganje loma med obratovanjem in 1.3.3 Tveganje zaradi padcev ali odletavanja predmetov

Sprejeti so bili nezadostni strukturni ukrepi za preprečitev tveganja, da upravitelja poškodujejo padajoča drevesa ali da ga zadenejo odleteli predmeti, kot so delci verižne žage, v primeru loma med obratovanjem.

3.2.1. Vozniški položaj

Sprejeti so bili nezadostni ukrepi za zagotovitev, da upravitelj ne nadzoruje stroja iz položajev, ki v navodilih proizvajalca niso predvideni v zvezi z zagotovitvijo ustrezne vidnosti.

3. Pripombe proizvajalca

Komisija je 26. novembra 2007 pisala proizvajalcu in ga prosila, da ji sporoči svoje pripombe glede ukrepov, ki so jih sprejeli finski organi.

Proizvajalec je 14. decembra 2007 odgovoril z dopisom, kateremu je priložil pisno vlogo in kopiji dveh izjav v podporo pritožbi zoper ukrep prepovedi vloženi na Vrhovno upravno sodišče. Sestanek med predstavniki proizvajalca in službami Komisije je bil 29. januarja 2008.

Proizvajalec je navedel, da so bila načela vgraditve varnosti iz oddelka 1.1.2 Priloge I k Direktivi pri konstruiranju in izdelavi strojev pravilno uporabljena.

Proizvajalec je v zvezi s stabilnostjo stroja navedel, da je stroj opremljen s sistemom vzmetenja, ki ogrodju omogoča, da ohrani stabilen položaj na neravni podlagi, najvišja hitrost stroja pa je konstrukcijsko omejena na 3,7 km/h.

Proizvajalec je v zvezi s tveganjem zaradi odletavanja predmetov ali tveganjem loma med obratovanjem poudaril, da pojav teh tveganj preprečuje zaščitno ohišje, s katerim je obdana rezalna naprava. Rezalna naprava, nameščena na stroj za sečnjo HARVERI, in njeno zaščitno ohišje predstavljata podsklop, ki je enak podsklopu, nameščenem na številnih drugih vrstah strojev za sečnjo, pri katerem je praktična uporaba pokazala, da je varen in zanesljiv.

V zvezi z vozniškim položajem je proizvajalec navedel, da je v navodilih natančna razlaga glede varne uporabe stroja in zahtevanega usposabljanja upravitelja.

Komisijo je obvestil, da razvija novo različico stroja za sečnjo, na katerem je nameščena naprava, ki onemogoči obratovanje stroja, če je naprava za daljinsko krmiljenje bližje ogrodju od predpisane razdalje. Kljub temu je proizvajalec navedel, da v času, ko je bil stroj za sečnjo HARVERI prvič konstruiran in dan v promet, tehničnih sredstev za uresničitev tega cilja ni bilo na voljo.

4. Pripombe Komisije

V zvezi z neskladnostmi, ki so jih navedli finski organi, Komisija ugotavlja.

1.1.2 Načela vgraditve varnosti

Odstavek (a) oddelka 1.1.2 Priloge I k Direktivi 98/37/ES navaja, da mora biti namen ukrepov, ki jih sprejme proizvajalec strojev, odprava vsakega tveganja za nesreče v vsej predvideni življenjski dobi strojev in tudi takega tveganje, ki se lahko pojavi v predvidljivih neobičajnih razmerah. Odstavek (b) istega oddelka določa, da morajo imeti ukrepi za zmanjšanje tveganja in zaščitni ukrepi prednost pred obveščanjem uporabnikov o ostalih tveganjih in zahtevah za usposabljanje. Odstavek (c) istega oddelka zahteva, da mora proizvajalec pri konstruiranju in izdelavi strojev ter pri sestavljanju navodil predvideti ne le normalno uporabo strojev, ampak tudi vse druge načine uporabe, ki jih je mogoče upravičeno pričakovati. Stroji morajo biti konstruirani tako, da se prepreči nenormalna uporaba, če bi ta povzročala tveganje.

Komisija meni, da je treba skladnost s temi zahtevati upoštevati glede na ukrepe, sprejete za uskladitev s posebnimi bistvenimi zdravstvenimi in varnostnimi zahtevami, navedenimi v nadaljevanju.

1.3.1 Stabilnost

Oddelek 1.3.1 Priloge I zahteva, da morajo biti stroji, njihovi sestavni deli in pribor konstruirani in izdelani tako, da so dovolj stabilni v predvidenih delovnih razmerah (po potrebi tudi ob upoštevanju vremenskih razmer), da se uporabljajo brez tveganja prevrnitve, padcev ali nepričakovanih premikov.

V zvezi s tem Komisija ugotavlja, da je namen ogrodja in sistema vzmetenja stroja za sečnjo HARVERI ohranjanje stabilnosti stroja med premikanjem in obratovanjem na neravni podlagi. Komisija zato meni, da finski organi niso izkazali neskladnosti stroja za sečnjo HARVERI s to zahtevo. Vendar je kljub ukrepom, ki jih je sprejel proizvajalec, še vedno prisotno tveganje, da se stroj na velikih strminah nagne ali prevrne.

1.3.2 in 3.4.2 Tveganje loma med obratovanjem

Oddelek 1.3.2 Priloge I o tveganju loma med obratovanjem zahteva, da morajo različni deli strojev in njihove povezave prenesti obremenitve, ki so jim izpostavljeni pri uporabi, ki jo je predvidel proizvajalec. Kadar tudi izvedeni ukrepi ne odpravijo tveganja loma ali razpada, morajo biti gibljivi deli vgrajeni in nameščeni tako, da se pri lomu ali razpadu delci ne razletijo v okolico. Oddelek 3.4.2 Priloge I o tveganju zloma med delovanjem za premične stroje zahteva, da morajo biti deli strojev, ki se vrtijo hitro in ki se kljub varnostnim ukrepom lahko zlomijo ali razletijo, vgrajeni in zavarovani tako, da ob zlomu njihovi delci ostanejo na mestu, ali če to ni mogoče, da ne morejo odleteti proti voznikovemu in/ali upravljavčevemu položaju.

V zvezi s tem Komisija ugotavlja, da je za preprečitev tveganja zloma verižne žage med obratovanjem mehanizem za rezanje, vgrajen na stroju za sečnjo HARVERI, obdan z zaščitnim ohišjem, in sicer tako, da je skladen s funkcijo stroja. Komisija zato meni, da finski organi niso izkazali neskladnosti stroja s tema zahtevama. Vendar je kljub ukrepom, ki jih je sprejel proizvajalec, še vedno prisotno tveganje loma med obratovanjem.

1.3.3 Tveganje zaradi padcev ali odletavanja predmetov in 3.2.1 Vozniški položaj

Oddelek 1.3.3 Priloge I zahteva, da je treba z varnostnimi ukrepi preprečiti tveganje zaradi padajočih ali odletelih predmetov (npr. obdelovancev, orodij, odrezkov, delcev, odpadkov itd.). Oddelek 3.2.1 Priloge I zahteva, da mora preglednost z vozniškega položaja zagotavljati, da voznik lahko popolnoma varno zase in za druge izpostavljene osebe upravlja stroje in njihova orodja tako, kakor je zanje predvideno.

V zvezi s tem Komisija ugotavlja, da je med obratovanjem stroja za sečnjo HARVERI še vedno prisotno tveganje, in sicer zaradi odletavanja delcev v primeru zloma verižne žage, ker mehanizma za rezanje ni mogoče v celoti zapreti. V navodilih proizvajalca je navedeno, da je hitrost verižne žage med rezanjem 35 m/s in več, če žaga ni v stiku z drevesom, in da je kinetična energija delca žage, ki se je zlomila, enaka kinetični energiji krogle iz pištole. V navodilih je navedeno, da obstaja tveganje za resno ali smrtno poškodbo v območju obratovanja, in sicer pod kotom 60° na obeh straneh središčne črte mehanizma za rezanje.

Komisija ugotavlja, da obstaja tudi tveganje zaradi padajočih predmetov. V navodilih proizvajalca je navedeno, da med podiranjem obstaja tveganje, da drevo pade v nepredvideni smeri zaradi njegove teže ali kota, učinkov vetra, snega ali drugih dreves, zaradi odpovedi enega od sestavnih delov stroja ali zaradi napake upravljavca. Komisija ugotavlja tudi, da je upravljavec izpostavljen tveganju, da ga udarijo padajoči hlodi, zlasti pri razkladanju hlodov na tla z nagibanjem nosilca na vrhu ogrodja.

Poleg tega Komisija ugotavlja, da je upravitelj izpostavljen tveganju, da ga stroj stisne, če se na velikih strminah nagne ali prevrne.

V navodilih proizvajalca je navedeno, da mora upravljavec stati v varnem vozniškem območju, kadar uporablja daljinsko krmiljenje. Vozniško območje je dva metra od zadnje strani stroja in približno štiri metre od strani stroja. Poleg tega se v navodilih upravljavca opozarja, naj pri podiranju dreves ali žaganju hlodov nikoli ne stoji v vozniškem območju pred strojem ali v liniji žaganja verižne žage.

Komisija meni, da je mogoče upravičeno pričakovati, da lahko upravljavec kljub tem navodilom in opozorilom zapusti varno vozniško območje in se postavi v nevaren položaj, ki bi mu omogočal boljši pogled na mehanizem za rezanje med podiranjem ali sečnjo oziroma na pot stroja med premikanjem. V zvezi s tem Komisija ugotavlja, da predstavitvena brošura stroja za sečnjo HARVERI, ki so jo predložili finski organi, vključuje tri fotografije stroja v uporabi, iz katerih je razvidno, da upravljavec stoji blizu stroja zunaj varnega vozniškega območja, navedenega v navodilih. Komisija ugotavlja, da stroj za sečnjo HARVERI ni konstruiran in izdelan tako, da se prepreči takšna nenormalna uporaba, kot je zahtevano v oddelku 1.1.2(c) Priloge I, ker se lahko za upravljanje stroja uporabi daljinsko krmiljenje s katerega koli položaja okoli stroja.

Komisija opozarja, da v skladu z uvodno pripombo 2 Priloge I glede na trenutno raven tehnološkega razvoja ciljev bistvenih zdravstvenih in varnostnih zahtev iz Direktive ni mogoče doseči. V tem primeru morajo biti stroji konstruirani in izdelani tako, da se čim bolj približajo tem ciljem.

Komisija ugotavlja, da usklajeni standard, ki se uporablja za stroje za sečnjo, EN 14861:2004, zahteva, da mora biti stroj opremljen s kabino, zaščitno konstrukcijo proti padajočim predmetom, zaščitno konstrukcijo proti prevrnitvi in zaščitno konstrukcijo, ki upravljavca varuje pred tveganjem zaradi nagibanja ali prevrnitve in pred tveganjem zaradi padajočih ali odletelih predmetov. Glede na to, da je bil ta standard sprejet po tem, ko je bil stroj za sečnjo HARVERI prvič konstruiran in dan v promet, da je uporaba tega standarda še vedno prostovoljna in glede na to, da ne vključuje specifikacij za stroje z daljinskim krmiljenjem, Komisija meni, da ponazarja trenutno stanje tehnike, ki ga morajo proizvajalci strojev za sečnjo upoštevati, alternativne rešitve za skladnost strojev z bistvenimi zdravstvenimi in varnostnimi zahtevami pa morajo zagotoviti raven zaščite, ki je vsaj enakovredna ravni, določeni z ustreznim usklajenim standardom.

Komisija ugotavlja tudi, da mora proizvajalec upoštevati trenutno raven razvoja najnovejše tehnologije na področju strojev, ki jih pozneje daje na trg, da bi se približal ciljem iz bistvenih zdravstvenih in varnostnih zahtev, kljub dejstvu, da v času, ko je bil stroj za sečnjo HARVERI prvič konstruiran in dan v promet, tehničnih sredstev za preprečitev uporabe daljinskega krmiljenja z nevarnih položajev ni bilo na voljo.

5. Mnenje Komisije

Komisija glede na dostopno dokumentacijo in pripombe zainteresiranih strank meni, da so finski organi izkazali neskladnost stroja za sečnjo HARVERI z bistvenimi zdravstvenimi in varnostnimi zahtevami iz oddelkov 1.3.3 in 3.2.1 skupaj z uvodno pripombo 2 in bistvenimi zdravstvenimi in varnostnimi zahtevami iz oddelka 1.1.2 Priloge I k Direktivi 98/37/ES ter, da te neskladnosti pomenijo tveganje resne in smrtne poškodbe za upravljavca.

Zato Komisija po izvedbi predpisanega postopka meni, da je ukrep, ki so ga sprejeli finski organi, utemeljen.